示平甫弟
作者：王安石
朝代：宋

paragraphs: 汴渠西受崑崙水，五月奔湍射黄矢。
高淮夜入忽倒流，碕岸相看欲生嘴。
萬檣如山矻不動，嗟我仲子行亦止。
自聞留連且一月，每得問訊猶千里。
老工取河天上落，伏礫邅沙卷無底。
土橋立馬望城東，數日知有相逢喜。
牆隅返照媚槐穀，池面過雨蘇篁葦。
欣然把手相與閑，所願此時無一詭。
豈無他憂能老我，付與天地從今始。
閉門爲謝載酒人，外慕紛紛吾已矣。